Најсар
Најсар (; ; ) средње велико је острво смештено уз северну обалу Естоније, у Финском заливу Балтичког мора. Са површином од 18,6 км² највеће је естонско острво у Финском заливу. Острво је благо издужено у смеру север-југ у максималној дужини од око 8 километара, док је максимална ширина око 3,5 километара. Удаљено је неких око 8,5 километара северно од града Талина, а административно припада округу Харјума.

Највиша тачка на острву је брдо Куниламаги са надморском висином од свега 27 метара. На острву се смењују подручја обрасла четинарским шумама са стеновитим и каменитим голетима. Према подацима са пописа становништва из 2011. на Најсару су живела свега 3 становника, иако је пре Другог светског рата на острву живело око 450 становника шведског порекла.

Током совјетске владавине над Естонијом на острву се налазила војна база и приступ острву је био строго забрањен.

Острво је данас значајно туристичко подручје. Реновиране су све некадашње шведске куће, а обновљена је и у рад пуштена и ускотрачна пруга која саобраћа преко целог острва. Први светионик саграђен је 1788, док је садашњи светионик висок 47 метара саграђен 1960. године.

Види још 

 Географија Естоније
 Фински залив

Референце

Спољашње везе 
 -{"Jalutuskäik saladusliku Naissaare lõunarajal"}-
 -{Fortress of Naissaar}-
 -{Некадашња совјетска војна база Најсар}-
 -{F.F. Raskolnikov, "Tales of Sub-Lieutenant Ilyin. A prisoner of the British"}-
 

Географија Естоније
Естонска острва
Балтичка острва